b'\n_START_ARTICLE_\nMari Teinil\xc3\xa4\n_START_PARAGRAPH_\nMari Teinil\xc3\xa4 (s. 12. joulukuuta 1960 Namibia) on suomalainen toimittaja ja Kotimaa-lehden p\xc3\xa4\xc3\xa4toimittaja._NEWLINE_Teinil\xc3\xa4 on syntynyt Namibiassa, jossa h\xc3\xa4nen vanhempansa olivat l\xc3\xa4hetysty\xc3\xb6ss\xc3\xa4. H\xc3\xa4n muutti Suomeen 12-vuotiaana. H\xc3\xa4n on ty\xc3\xb6skennellyt L\xc3\xa4hetyssanomissa, Kirkko ja kaupungissa sek\xc3\xa4 Kotimaassa, jonka palvelukseen h\xc3\xa4n meni 1996 ja jonka toimitusp\xc3\xa4\xc3\xa4llikk\xc3\xb6n\xc3\xa4 h\xc3\xa4n toimi 2005\xe2\x80\x932009 ja sen j\xc3\xa4lkeen p\xc3\xa4\xc3\xa4toimittajana. Teinil\xc3\xa4n erityisaloja ovat kotimaisen kirkollisen uutisoinnin lis\xc3\xa4ksi l\xc3\xa4hetysty\xc3\xb6t\xc3\xa4, pakolaisuutta ja aidsia koskeva uutisointi. H\xc3\xa4n on tehnyt useita juttumatkoja ulkomaille, erityisesti Afrikkaan. Teinil\xc3\xa4 on my\xc3\xb6s ollut kansainv\xc3\xa4lisen ekumeenisen uutistoimisto ENI:n (Ecumenical News International) hallituksen j\xc3\xa4sen 2003\xe2\x80\x932007._NEWLINE_Toimittajan ty\xc3\xb6n ohella Teinil\xc3\xa4 on kirjoittanut kirjoja, muun muassa henkil\xc3\xb6kuvan kirjailija Anna-Maija Raittilasta._NEWLINE_Teinil\xc3\xa4 aloitti 1. toukokuuta 2009 Kotimaan toisena p\xc3\xa4\xc3\xa4toimittajana yhdess\xc3\xa4 vastaavan p\xc3\xa4\xc3\xa4toimittajan Pauli Aalto-Set\xc3\xa4l\xc3\xa4n kanssa. Aalto-Set\xc3\xa4l\xc3\xa4n siirrytty\xc3\xa4 toisiin teht\xc3\xa4viin h\xc3\xa4nest\xc3\xa4 tuli vastaava p\xc3\xa4\xc3\xa4toimittaja.'